โชว์เงินกองทุนประกันโต760%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ผลเกณฑ์กำกับแนวใหม่เข้มทำประชาชนได้สินไหมเร็วขึ้น
โพสต์ทูเดย์ — ปี 2552 สัดส่วนเงินกองทุนประกันภัยพุ่งพรวด 760% เบี้ยค้างรับ เรื่องร้องเรียนลดฮวบ ผลเกณฑ์กำกับแนวใหม่คปภ. ออกฤทธิ์
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปี 2552 บริษัทประกันภัยทั้งระบบมีเงินสำรองเบี้ยประกันภัยเพิ่มขึ้น 15.7% เงินกองทุนรวม 1.8 แสนล้านบาท เพิ่มขึ้น 32% คิดเป็นอัตราส่วนเงินกองทุน 760% ซึ่งสูงกว่าเงินกองทุนขั้นต่ำที่คปภ. กำหนดไว้ว่าต้องเกิน 150% เพิ่มขึ้นจากปี 2551 ที่สัดส่วนเงินกองทุนอยู่ที่ 600% ซึ่งเป็นการเพิ่มขึ้นทุกบริษัท แยกเป็นเงินกองทุนประกันชีวิต 1.2 แสนล้านบาท เพิ่มขึ้น 34.22% เงินกองทุนประกันวินาศภัย 5.8 หมื่นล้านบาท เพิ่มขึ้น 26.33%
“ฐานะการเงินของบริษัทประกัน ภัยทั้งระบบดีขึ้นมาก และสามารถจ่ายสินไหมแทนให้กับประชาชนได้อย่างรวดเร็ว ซึ่งเป็นผลจากทางคปภ. ได้ใช้ระบบการกำกับและตรวจสอบแนวใหม่ทั้งเรื่องการส่งสัญญาณเตือนล่วงหน้าสำหรับบริษัทที่ใกล้มีปัญหาเงินกองทุนลดลงต่ำกว่า 150% การนำระบบจ่ายเบี้ยประกันภัยรถยนต์ก่อนคุ้มครองหรือแคชบีฟอร์คัฟเวอร์ และการตั้งหน่วยงานรับเรื่องร้องเรียนในทุกบริษัทเพื่อประสานงานกับคปภ. ร่วมกันแก้ปัญหาให้กับประชาชน” นางจันทรา กล่าว
นางจันทรา กล่าวว่า ส่วนเกณฑ์การชำระเบี้ยประกันภัยรถยนต์ก่อนคุ้มครองหรือแคชบีฟอร์คัฟเวอร์ สามารถแก้ปัญหาเบี้ยค้างรับของบริษัทประกันวินาศภัยที่เคยมีอยู่กว่า 1 หมื่นล้านบาทต่อปี ลดลงเหลือประมาณ 6,000 ล้านบาท ลดลงประมาณ 43.86% ซึ่งถือว่าเป็นระดับที่สอดคล้องกับความเป็นจริง เพราะสามารถเก็บเบี้ยได้ภายใน 15 วัน จากเดิม 60 วัน ทำให้บริษัทประกันภัยสามารถจ่ายสินไหมทดแทนได้เร็วขึ้น ลดเรื่องร้องเรียนลงได้เหลือประมาณเดือนละ 100 กรณี 
“หลายเรื่องที่โทร.เข้ามาทางสายด่วนประกันภัย สามารถตกลงกันได้ เพราะเราจะเป็นผู้ประสานกับทางบริษัทเจ้าของเรื่องทางออนไลน์ ไม่ต้องใช้จดหมายเหมือนในอดีตทำให้แก้ปัญหาได้รวดเร็ว ส่วนปัญหาที่พบส่วนใหญ่จะเป็นเรื่องของราคาซ่อมที่ตกลงกันไม่ได้ ส่วนปัญหาของบริษัทประกันชีวิตคือการบอกล้างสัญญาเพราะแถลงข้อเท็จจริงไม่ครบ” นางจันทรา กล่าว
นางจันทรา กล่าวอีกว่า ผลจากการใช้ออนไลน์เข้ามาใช้ในการแก้ปัญหาให้กับประชาชน ทำให้ประชาชนได้รับสินไหมทดแทนเร็วขึ้น และบริษัทประกันภัยไม่ต้องถูกประจานทางเว็บไซต์ของคปภ. ซึ่งได้ประโยชน์ด้วยกันทุกฝ่าย